2018. gada \_\_. \_\_\_\_ Noteikumi Nr. \_\_\_

Rīgā (prot. Nr.   §)

**Kārtība, kādā atļauj vai atsaka Latvijas pilsoņa, kas ir atvaļināts no militārā vai cita valsts dienesta par disciplīnas pārkāpumiem, pieņemšanu militārajā dienestā**

 Izdoti saskaņā ar

Militārā dienesta likuma

16.panta 21 daļu

1. Noteikumi nosaka kārtību, kādā atļauj vai atsaka Latvijas pilsoņa, kas ir atvaļināts no militārā vai cita valsts dienesta par disciplīnas pārkāpumiem, (turpmāk - kandidāts) pieņemšanu militārajā dienestā.

2. Lēmumu par atļauju vai atteikumu pieņemt kandidātu militārajā dienestā pieņem aizsardzības ministra izveidota pastāvīgā komisija. Komisijas sastāvu, darba organizāciju un darba nodrošināšanas kārtību nosaka aizsardzības ministrs.

3. Komisijai ir tiesības pieaicināt komisijas darbā ar padomdevēja tiesībām citu institūciju pārstāvjus vai ekspertus.

4. Komisija vērtē vai atļaut pieņemt kandidātu militārajā dienestā, ja:

4.1. kandidāts normatīvajos aktos noteiktajā kārtībā ir izgājis atlases militārajam dienestam pirmsatlasi atbilstoši Aizsardzības ministrijas noteiktajai kārtībai;

4.2. Nacionālo bruņoto spēku komandiera izveidotā atlases komisija ir atzinusi, ka vienīgais šķērslis personas atlases pārbaudījumu (procesa) uzsākšanai ir disciplīnas pārkāpums, kura dēļ persona atvaļināta no militārā vai cita valsts dienesta;

4.3. Nacionālo bruņoto spēku par profesionālā dienesta kandidātu atlasi atbildīgā struktūrvienība lūdz komisijai atļaut personas pieņemšanu profesionālajā dienestā;

4.4. konstatēta kandidāta atbilstība likuma “Par valsts noslēpumu” prasībām atļaujas pieejai valsts noslēpumam saņemšanai.

5. Komisija pieņem lēmumu par atļaujas izsniegšanu kandidāta pieņemšanai militārajā dienestā mēneša laikā kopš 4.3. apakšpunktā noteiktā lūguma saņemšanas dienas. Komisija var pagarināt lēmuma pieņemšanas termiņu Administratīvā procesa likumā noteiktajā kārtībā.

6. Komisija pēc šo noteikumu 4.3. apakšpunktā noteiktā lūguma saņemšanas, nepieciešamības gadījumā var pieprasīt kandidātam, kandidāta esošajai vai bijušajai darba (dienesta) vietai, valsts vai pašvaldības iestādei kandidāta izvērtējumam nepieciešamo informāciju. Informāciju jāsniedz 10 darba dienu laikā.

7. Komisija pirms lēmuma pieņemšanas izvērtē:

7.1. kandidāta disciplīnas pārkāpuma veidu, raksturu un kandidāta attieksmi pret to, kā arī disciplīnas pārkāpuma iespējamo ietekmi uz plānoto dienesta gaitu;

7.2. kandidāta specialitāti, iepriekšējo dienesta gaitu, kā arī laika posmā pēc atvaļināšanas no militārā vai valsts dienesta iegūto pieredzi kopsakarā ar valsts aizsardzības vajadzībām;

7.3. iespējamos riskus valsts aizsardzībai, atļaujot kandidāta pieņemšanu militārajā dienestā.

8. Komisija, izvērtējot lēmuma pieņemšanai nepieciešamos dokumentus, pēc kandidāta uzklausīšanas pieņem lēmumu atļaut vai atteikt pieņemt kandidātu militārajā dienestā. Lēmumu rakstiski paziņo kandidātam un Nacionālo bruņoto spēku struktūrvienībai, kas atbildīga par profesionālā dienesta kandidātu atlasi.

9. Komisijas lēmumu kandidāts var pārsūdzēt tiesā [Administratīvā procesa likumā](https://likumi.lv/ta/id/55567-administrativa-procesa-likums) noteiktajā kārtībā.

10. Noteikumi stājas spēkā 2019. gada 1. janvārī.

Ministru prezidents Māris Kučinskis

Aizsardzības ministrs Raimonds Bergmanis